Nõukogu direktiiv,

22. juuli 1991,

milles sätestatakse kalatoodete tootmise ja turuleviimise tervishoiunõuded

(91/493/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 43,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

siseturu loomist ja eriti määrusega (EMÜ) nr 3796/81, [4] viimati muudetud määrusega (EMÜ) nr 2886/89, [5] sisseseatud kalatoodete turu ühise korralduse tõrgeteta toimimise tagamist silmas pidades on oluline, et tervishoiunõuetega seotud erinevused liikmesriikide vahel ei takistaks enam kalade ja kalatoodete turustamist; see võimaldab tootmist ja turuleviimist paremini ühtlustada, loob võrdsed konkurentsitingimused ning tagab tarbijale kvaliteetsed tooted;

Euroopa Parlament taotles oma 17. märtsi 1989. aasta õigusloomeresolutsioonis [6] komisjonilt üldiste ettepanekute esitamist kalatoodete hügieenilise tootmise ja turuleviimise kohta, sealhulgas ümarusside probleemi lahendusi;

värskelt püütud kalatooted on põhimõtteliselt vabad mikroorganismide saastest; ebahügieenilisel käitlemisel ja töötlemisel võib siiski esineda saastumist ja sellest tulenevat lagunemist;

seepärast tuleks sätestada põhilised nõuded värskete ja töödeldud kalatoodete õigeks hügieeniliseks käitlemiseks kõikides tootmisjärkudes ning ladustamise ja transpordi ajal;

analoogia põhjal on asjakohane kohaldada teatavaid turustusstandardeid, mis on sätestatud vastavalt määruse (EMÜ) nr 3796/81 artiklile 2, et kindlaks määrata nende toodete tervisekvaliteet;

eelkõige kalatööstuse kohustus on tagada, et kalatooted vastavad käesolevas direktiivis sätestatud tervishoiunõuetele;

liikmesriikide pädevad asutused peavad kontrollimise ja vaatluse käigus jälgima, et tootjad täidavad eespool nimetatud nõudeid;

käesolevas direktiivis kehtestatud standardite ühtseks kohaldamiseks kõikides liikmesriikides tuleks kehtestada ühenduse kontrollimeetmed;

siseturu tõrgeteta toimimiseks tuleks neid meetmeid samal viisil kohaldada liikmesriikidesisese ja -vahelise kaubanduse suhtes;

ühendusesisese kaubanduse kontekstis tuleks kalatoodete suhtes kohaldada eeskirju, mis on sätestatud nõukogu 11. detsembri 1989. aasta direktiivis 89/662/EMÜ, mis käsitleb veterinaarkontrolli ühendusesiseses kaubanduses, pidades silmas siseturu väljakujundamist, [7] viimati muudetud direktiiviga 90/675/EMÜ; [8]

kolmandast riigist pärit ja ühenduses turuleviidavate kalatoodete suhtes ei või kohaldada ühenduses kohaldatavatest tingimustest soodsamaid tingimusi; seepärast tuleks sätestada ühenduse menetlus tootmise ja turuleviimise tingimuste kontrollimiseks kolmandates riikides, et võimaldada kohaldada vastavustingimustel põhinevat ühist impordisüsteemi;

kõnealustele toodetele kehtivad nõukogu 10. detsembri 1990. aasta direktiivis 90/675/EMÜ (millega nähakse ette kolmandatest riikidest ühendusse tulevate toodete veterinaarkontrolli korraldamise põhimõtted) kehtestatud kontrolli ja kaitsemeetmeid käsitlevad normid;

eriliste asjaolude arvessevõtmiseks tuleks lubada erandeid teatavate, juba enne 1. jaanuari 1993. aastat tegutsenud ettevõtete puhul, võimaldades neil kohaneda käesolevas direktiivis sätestatud nõuetega;

komisjonile tuleks teha ülesandeks võtta teatavad meetmed käesoleva direktiivi rakendamiseks; selleks tuleks kehtestada kord, millega seatakse sisse komisjoni ja liikmesriikide tihe ja tõhus koostöö alalises veterinaarkomitees;

käesolevas direktiivis sätestatud põhilised nõuded võivad vajada edasist piiritlemist,

ON VASTU VÕTNUD KÄESOLEVA DIREKTIIVI:

I PEATÜKK

Üldsätted

Artikkel 1

Käesolevas direktiivis sätestatakse inimtoiduks mõeldud kalatoodete tootmise ja turuleviimise tervishoiunõuded.

Artikkel 2

Käesolevas direktiivis kasutatakse järgmisi mõisteid:

1) kalatooted — mere- või mageveeloomad või nende osad, sealhulgas nende mari, välja arvatud veeimetajad, konnad ja ühenduse muude aktidega reguleeritavad veeloomad;

2) akvakultuuritooted — kalatooted, mis on kontrollitud tingimustes sündinud ja mida on kasvatatud kuni toiduainena turuleviimiseni. Akvakultuuritoodete hulka arvatakse siiski mere- või mageveekalad või koorikloomad, kes on püütud noorena nende looduslikust keskkonnast ja keda on peetud inimtoiduks sobiva kaubandusliku suuruse saavutamiseni. Akvakultuuritoodete hulka ei arvata looduslikust keskkonnast püütud kaubandusliku suurusega kalu ja koorikloomi, keda on hoitud elus hilisema müümise eesmärgil, kui neid on üksnes elus hoitud, püüdmata suurendada nende suurust või kaalu;

3) jahutamine — kalatoodete jahutamine jää sulamise temperatuurile lähenevale temperatuurile;

4) värsked tooted — terviklikud või valmistatud kalatooted, kaasa arvatud vaakumisse või gaasilisse keskkonda pakendatud tooted, mille säilitamiseks on kasutatud ainult jahutamist;

5) pooltooted — kalatooted, mis on läbinud nende anatoomilist terviklikkust mõjutava toimingu, nagu rookimine, peade eemaldamine, viilustamine, fileerimine, tükeldamine jne;

6) töödeldud tooted — jahutatud või külmutatud kalatooted, mis on läbinud keemilise või füüsikalise töötlemise, nagu kuumutamine, suitsutamine, soolamine, dehüdraatimine, marineerimine jne, või selliste erinevate töötluste kombinatsiooni, olenemata sellest, kas tooted on seotud muude toiduainetega või mitte;

7) konserveerimine — protsess, mille käigus hermeetiliselt suletud mahutisse pakendatud toodet kuumutatakse vohada võivate mikroorganismide hävitamiseks või kahjutuks tegemiseks, olenemata temperatuurist, millel toodet ladustatakse;

8) külmutatud tooted — kalatooted, mis on läbinud külmutusprotsessi, et saavutada pärast temperatuuri stabiliseerumist sisetemperatuur — 18 oC või vähem;

9) pakendamine — toiming kalatoote kaitsmiseks ümbrise, mahuti või mis tahes muu sobiva vahendi abil;

10) partii — praktiliselt ühesugustes tingimustes saadud kalatoodete kogus;

11) kaubasaadetis — sihtriigi ühele või mitmele tarbijale saadetav ja üksnes ühe transpordivahendiga kohaletoimetatav kalatoodete kogus;

12) transpordivahendid — mootorsõidukite, raudteesõidukite ja õhusõidukite osad, laevatrümmid ning maismaa-, mere- või õhutranspordil kasutavad mahutid, mis on ette nähtud kaupade vedamiseks;

13) pädev asutus — liikmesriigi keskasutus, mis on pädev sooritama veterinaarkontrolli, või keskasutuse poolt selleks volitatud mis tahes muu asutus;

14) ettevõte — ruumid, kus kalatooteid ette valmistatakse, töödeldakse, jahutatakse, külmutatakse, pakendatakse või ladustatakse. Enampakkumis- ja hulgimüügiturgusid, kus toimub üksnes esitlemine ja hulgimüük, ettevõteteks ei peeta;

15) turuleviimine — ühenduses müügiks hoidmine või esitlemine müügiks, müügiks pakkumine, müük, mis tahes muus vormis tarnimine või turuleviimine, välja arvatud jaemüük ning juhud, kui kalurid viivad ise jaemüüjate või tarbijate jaoks kohalikule turule väikeseid koguseid, millele tuleb teha jaekaubanduse kontrolli siseriiklike eeskirjadega ettenähtud veterinaarkontrolli;

16) import — kalatoodete sissetoomine kolmandatest riikidest ühendusse;

17) puhas merevesi — merevesi või soolane vesi, mis ei ole mikrobioloogiliselt saastunud ega sisalda kahjulikke aineid ja/või mürgilist mereplanktonit koguses, mis võib kalatoodete tervise kvaliteeti kahjustada, ning mida kasutatakse käesolevas direktiivis sätestatud tingimustel;

18) tehaslaev — laev, kus kalatooted läbivad enne pakendamist ühe või mitu järgmistest toimingutest: fileerimine, viilustamine, naha eemaldamine, hakkimine, külmutamine või töötlemine.

"Tehaslaevadeks" ei peeta:

- kalalaevu, mille pardal keedetakse üksnes krevette ja limuseid,

- kalalaevu, mille pardal üksnes külmutatakse.

Artikkel 3

1. Looduslikus keskkonnas püütud kalatoodete turuleviimisele kehtivad järgmised tingimused:

a) nad peavad olema:

i) püütud ja vajaduse korral käideldud jahutatuna või külmutatuna laevade pardal veristamise, peade eemaldamise, rookimise ja uimede eemaldamise eesmärgil kooskõlas hügieeninormidega, mille on kehtestanud nõukogu kvalifitseeritud häälteenamusega komisjoni ettepaneku põhjal. Komisjon esitab selleks ettepanekud enne 1. oktoobrit 1992;

ii) vajaduse korral käideldud kooskõlas artikliga 7 heakskiidetud tehaslaevadel vastavalt lisa I peatükile.

Krevettide ja limuste pardal keetmine peab vastama lisa III peatüki I jao punkti 5 ja IV peatüki IV jao punkti 7 nõuetele. Pädevad asutused registreerivad sellised laevad igal üksikjuhul eraldi;

b) maale toimetamisel ja pärast seda peab tooteid olema käideldud vastavalt lisa II peatükile;

c) tooted peavad olema kooskõlas artikliga 7 heakskiidetud ettevõtetes hügieeniliselt käideldud ja vajaduse korral pakendatud, ette valmistatud, töödeldud, külmutatud, sulatatud või ladustatud, järgides lisa III ja IV peatüki nõudeid.

Pädev asutus võib olenemata lisa II peatüki punktist 2 lubada kalatoodete üleviimist mahutitesse, et need viivitamata kailt toimetada heakskiidetud ettevõttesse või registreeritud enampakkumis- või hulgimüügiturule nende toodete seal kontrollimiseks;

d) tooted peavad olema läbinud veterinaarkontrolli vastavalt lisa V peatükile;

e) tooted peavad olema asjakohaselt pakendatud vastavalt lisa VI peatükile;

f) tooted peavad olema varustatud identifitseerimismärgistusega kooskõlas lisa VII peatükiga;

g) tooted peavad olema ladustatud ja transporditud rahuldavates hügieenitingimustes vastavalt lisa VIII peatükile.

2. Kui rookimine on tehnilisest ja kaubanduslikust seisukohast võimalik, tuleb seda teha võimalikult kiiresti pärast toodete püüki ja maale toimetamist.

3. Akvakultuuritoodete turuleviimisele kehtivad järgmised tingimused:

a) need peavad olema tapetud asjakohastes hügieenitingimustes. Neid ei tohi määrida mulla, muda või väljaheitega. Kui tooteid ei töödelda viivitamata pärast tapmist, tuleb neid hoida jahutatult;

b) lisaks sellele peavad need vastama lõike 1 punktide c–g nõuetele.

4. a) Elusate kahepoolmeliste karploomade turuleviimisele kehtivad nõuded, mis on sätestatud nõukogu 15. juuli 1991. aasta direktiivis 91/492/EMÜ, milles sätestatakse elusate kahepoolmeliste karploomade tootmise ja turuleviimise tervishoiunõuded. [9]

b) Kui elusaid kahepoolmelisi karploomi töödeldakse, peavad need lisaks punkti a nõuetele vastama ka lõike 1 punktide c–g nõuetele.

Artikkel 4

Elusalt turuleviidavaid kalatooteid tuleb alati hoida kõige sobivamates ellujäämistingimustes.

Artikkel 5

Keelatud on järgmiste toodete turuleviimine:

- mürgised kalad järgmistest perekondadest: Tetraodontidae, Molidae, Diodontidae, Canthigasteridae,

- kalatooted, mis sisaldavad biotoksiine, nagu ciguatera-toksiinid või lihaseid halvavad toksiinid.

Käesolevas artiklis hõlmatud liike ning analüüsimeetodeid käsitlevad üksikasjalikud nõuded kehtestatakse artiklis 15 sätestatud korras.

Artikkel 6

1. Liikmesriigid tagavad, et ettevõtte eest vastutavad isikud võtavad kõik vajalikud meetmed, et kalatoodete tootmise kõikides järkudes järgitaks käesoleva direktiivi määratlusi.

Selleks peavad vastutavad isikud viima läbi järgmistel põhimõtetel põhinevat enesekontrolli:

- ettevõtte kriitiliste punktide kindlakstegemine kasutatavate tootmisprotsesside põhjal,

- selliste kriitiliste punktide järelevalve- ja kontrollimeetodite sisseseadmine ja rakendamine,

- näidiste võtmine analüüsiks pädeva asutuse heakskiidetud laborites, eesmärgiga kontrollida puhastus- ja desinfitseerimismeetodeid ning käesoleva direktiiviga kehtestatud standardite järgimist,

- kirjaliku registri või muul viisil kustutamatu registri pidamine eelmiste punktide kohta, pidades silmas selle esitamist pädevale asutusele. Erinevate kontrollide ja testide tulemused hoitakse alles vähemalt kahe aasta jooksul.

2. Kui enesekontrolli tulemused või lõikes 1 viidatud vastutavate isikute kasutuses olev teave näitab ohtu tervisele või viitab selle ohu olemasolule, võetakse ametliku järelevalve all asjakohased meetmed, ilma et see piiraks direktiivi 89/662/EMÜ artikli 3 lõike 1 neljanda lõiguga ette nähtud meetmete kohaldamist.

3. Eeskirjad lõike 1 teise lõigu kohaldamiseks kehtestatakse artiklis 15 sätestatud korras.

Artikkel 7

1. Pädevad asutused kiidavad ettevõtted heaks niipea, kui on veendunud, et need ettevõtted vastavad käesoleva direktiivi nõuetele, arvestades nende tegevuse laadi. Kui ettevõte otsustab tegutseda viisil, mida ei ole selle ettevõtte suhtes heaks kiidetud, tuleb heakskiitu uuendada.

Kui nõuete järgimine lakkab, võtavad pädevad asutused vajalikud meetmed. Selleks võtavad pädevad asutused eriti arvesse kooskõlas artikliga 8 tehtud kontrolli järeldusi.

Pädev asutus registreerib heakskiitmisele mittekuuluvad enampakkumis- ja hulgimüügiturud niipea, kui on veendunud, et need vastavad käesoleva direktiivi sätetele.

2. Arvestades selgesõnalist tingimust, mille kohaselt tehaslaevadelt ja ettevõtetest, enampakkumis- ja hulgimüügiturgudelt pärit tooted peavad vastavama käesolevas direktiivis sätestatud hügieenistandarditele, võivad liikmesriigid seoses lisa I–IV peatükiga ettenähtud seadmete ja ehitistega seotud nõuete kohaldamiseks anda tehaslaevadele ja ettevõtetele, enampakkumis- ja hulgimüügiturgudele ajapikendust kuni 31. detsembrini 1995, mil need peavad vastama IX peatükis sätestatud heakskiitmise tingimustele. Selliseid erandeid võib lubada ainult 31. detsembril 1991 juba tegutsevate tehaslaevade ja ettevõtete ning enampakkumis- ja hulgimüügiturgude puhul, mis on riiklikule pädevale asutusele enne 1. juulit 1992 esitanud nõuetekohaselt põhjendatud taotluse erandi lubamise kohta. Sellele taotlusele peab olema lisatud tegevuskava ja tööprogramm, milles on näidatud ajavahemik, mille jooksul oleks neil võimalik kõnealuseid nõudeid täitma hakata. Kui ühenduselt taotletakse rahalist abi, siis võetakse vastu ainult käesoleva direktiivi nõuetele vastavate projektidega seotud taotlused.

3. Pädevad asutused koostavad oma heakskiidetud ettevõtetest nimekirja, milles igale ettevõttele antakse ametlik number.

Iga liikmesriik teavitab komisjoni oma heakskiidetud ettevõtete nimekirjast ja selle edasistest muudatustest. Komisjon edastab selle teabe teistele liikmesriikidele.

4. Ettevõtete kontrolli ja järelevalve korrapärase teostamise eest vastutab pädev asutus, millel on käesoleva direktiivi nõuete järgimise tagamiseks alati vaba juurdepääs ettevõtte kõikidele osadele.

Kui sellise kontrolli ja järelevalve tulemusena selgub, et käesoleva direktiivi nõudeid ei täideta, võtab pädev asutus asjakohased meetmed.

5. Lõikeid 1, 3 ja 4 kohaldatakse ka tehaslaevade suhtes.

6. Lõikeid 3 ja 4 kohaldatakse ka hulgimüügi- ja enampakkumisturgude suhtes.

Artikkel 8

1. Komisjoni eksperdid võivad koostöös liikmesriikide pädevate asutustega teha kohapealseid kontrolle, kui see on vajalik käesoleva direktiivi ühtseks kohaldamiseks. Eelkõige võivad nad kontrollida, kas ettevõtted järgivad ka tegelikult käesoleva direktiivi nõudeid. Liikmesriik, kelle territooriumil kontrolli tehakse, annab ekspertidele nende töös kogu vajaliku abi. Komisjon teatab liikmesriikidele selliste kontrollide tulemustest.

2. Lõike 1 rakendamise kord võetakse vastu artiklis 15 sätestatud korras.

Artikkel 9

1. Direktiivis 89/662/EMÜ sätestatud eeskirju inimtoiduks mõeldud kalatoodete kohta kohaldatakse eelkõige sihtliikmesriigi poolt teostavate kontrollide korraldamise, kontrollijärgsete meetmete võtmise ning rakendatavate kaitsemeetmete suhtes.

2. Direktiivi 89/662/EMÜ muudetakse järgmiselt:

a) A lisale lisatakse järgmine taane:

"— nõukogu 22. juuli 1991. aasta direktiiv 91/493/EMÜ, milles sätestatakse kalatoodete tootmise ja turuleviimise tingimused (EÜT L 268, 24.9.1991, lk 15);"

b) B lisas jäetakse välja järgmine taane:

"— inimtoiduks mõeldud kalatooted".

II PEATÜKK

Import kolmandatest riikidest

Artikkel 10

Kalatoodete kolmandatest riikidest importimise suhtes kohaldatavad sätted on vähemalt samaväärsed ühenduse toodete tootmist ja turuleviimist reguleerivate sätetega.

Kolmanda riigi lipu all sõitva kalalaeva poolt looduslikus keskkonnas püütud kalatooted peavad läbima direktiivi 90/675/EMÜ artikli 18 lõikes 3 sätestatud kontrolli.

Artikkel 11

1. Iga kolmanda riigi või kolmandate riikide grupi korral peavad kalatooted vastama artiklis 15 sätestatud korras kindlaks määratud impordi eritingimustele, olenevalt asjaomase kolmanda riigi terviseolukorrast.

2. Imporditingimuste kindlaksmääramiseks ja ühendusse saadetavate kalatoodete tootmis-, ladustamis- ja väljastustingimuste kontrollimiseks võivad komisjoni ja liikmesriikide eksperdid viia läbi kohapealseid kontrolle.

Komisjon määrab liikmesriikide ettepanekul liikmesriikide eksperdid, kelle ülesandeks on kõnealuste kontrollide tegemine.

Kõnealused kontrollid tehakse ühenduse nimel, kes kannab sellega seoses tekkivad kulud.

Kontrollide sagedus ja kord määratakse kindlaks artiklis 15 sätestatud korras.

3. Lõikes 1 viidatud kalatoodete imporditingimuste kindlaksmääramisel võetakse eelkõige arvesse:

a) kolmanda riigi õigusakte;

b) kolmanda riigi pädeva asutuse ja selle järelevalvetalituste korraldust, nende järelvalvetalituste volitusi ja järelevalvet, millele nad on allutatud ning samuti nende vahendeid kehtivate õigusaktide rakendamise tõhusaks kontrollimiseks;

c) tegelikke tervishoiunõudeid ühendusele mõeldud kalatoodete tootmisel, ladustamisel ja väljastamisel;

d) kinnitusi, mida kolmas riik saab anda lisa V peatükis sätestatud standardite täitmise kohta.

4. Lõikes 1 viidatud imporditingimused hõlmavad:

a) terviseohutuse sertifikaadi hankimise korda; kõnealune sertifikaat peab olema kaasas ühendusse saadetavate kaubasaadetistega;

b) kalatooteid identifitseeriva märgistuse pealekandmist, eriti koos päritoluettevõtte heakskiidunumbriga, välja arvatud külmutatud kalatoodete korral, mis on konserveerimiseks viivitamata kaldale toimetatud ja millega on kaasas punktis a sätestatud sertifikaat;

c) artiklis 15 sätestatud korras komisjoni poolt heakskiidetud ettevõtete ning registreeritud ja heakskiidetud enampakkumis- ja hulgimüügiturgude nimekirja koostamist.

Selleks koostatakse sellistest ettevõtetest komisjonile kolmanda riigi pädevate asutuste teatise alusel üks või mitu nimekirja. Ettevõte ei või olla nimekirja kantud, kui ühendusse eksportiva kolmanda riigi pädev asutus ei ole seda ametlikult heaks kiitnud. Sellise heakskiitmise puhul tuleb kinni pidada järgmistest nõuetest:

- käesolevas direktiivis sätestatud nõuetega samaväärsete nõuete järgimine,

- kolmanda riigi ametliku järelevalvetalituse poolt teostatav järelevalve.

5. Lõike 4 punktides a ja b viidatud tingimusi võidakse muuta artiklis 15 sätestatud korras.

Lõike 4 punktis c viidatud nimekirja võib komisjon muuta kooskõlas komisjoni otsusega 90/13/EMÜ [10] kehtestatud eeskirjadega.

6. Eriolukordades võidakse artiklis 15 sätestatud korras lubada otsest importi kolmanda riigi ettevõttest või tehaslaevalt, kui selline kolmas riik ei suuda lõikes 3 sätestatud tagatisi anda, tingimusel et kõnealusele ettevõttele või tehaslaevale on antud pärast kooskõlas lõikega 2 tehtud kontrolli eriheakskiit. Lubava otsusega määratakse kindlaks impordi eritingimused, millele peavad kõnealusest ettevõttest või tehaslaevalt pärit olevad tooted vastama.

7. Kuni lõikes 1 viidatud imporditingimuste kindlaksmääramiseni tagavad liikmesriigid, et kolmandatest riikidest kalatoodete impordi suhtes kohaldatakse tingimusi, mis on vähemalt samaväärsed ühenduse toodete tootmist ja turuleviimist reguleerivate tingimustega.

Artikkel 12

1. Direktiivis 90/675/EMÜ sätestatud eeskirju ja põhimõtteid kohaldatakse eelkõige liikmesriikide poolt teostatavate kontrollide korraldamise, kontrollijärgsete meetmete võtmise ning rakendatavate kaitsemeetmete osas.

2. Ilma et see piiraks käesoleva artikli lõikes 1 viidatud eeskirjade ja põhimõtete täitmist ning kuni direktiivi 90/675/EMÜ artikli 8 lõikes 3 ja artiklis 30 ning käesoleva direktiivi artiklis 11 sätestatud otsuste rakendamiseni kohaldatakse nimetatud direktiivi artikli 8 lõike 1 ja 2 suhtes jätkuvalt asjakohaseid siseriiklikke rakenduseeskirju.

III PEATÜKK

Lõppsätted

Artikkel 13

Nõukogu muudab lisasid komisjoni ettepaneku põhjal kvalifitseeritud häälteenamusega.

Artikkel 14

Komisjon esitab pärast liikmesriikidega konsulteerimist nõukogule enne 1. juulit 1992 aruande seadmete ja ehitiste miinimumnõuete kohta, mida peavad täitma väikeettevõtted, mis müüvad kohalikul turul ning asuvad piirkondades, millele kehtivad varustamise osas teatavad piirangud; aruandele lisatakse ettepanekud, mille kohta nõukogu teeb asutamislepingu artiklis 43 sätestatud hääletamiskorras otsuse enne 31. detsembrit 1992.

Artikkel 15

1. Kui tuleb järgida käesolevas artiklis sätestatud menetlust, suunab eesistuja küsimuse kas omal algatusel või liikmesriigi taotlusel otsusega 68/361/EMÜ [11] asutatud alalisele veterinaarkomiteele, edaspidi "komitee".

2. Komisjoni esindaja esitab komiteele võetavate meetmete eelnõu. Tähtaja jooksul, mille vastavalt küsimuse kiireloomulisusele võib määrata eesistuja, esitab komitee eelnõu kohta oma arvamuse. Arvamus võetakse vastu asutamislepingu artikli 148 lõikes 2 komisjoni ettepanekul nõukogu poolt vastuvõtmisele kuuluvate otsuste jaoks sätestatud häälteenamusega. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.

3. a) Kui kavandatavad meetmed on komitee arvamusega kooskõlas, võtab komisjon need vastu.

b) Kui kavandatavad meetmed ei ole komitee arvamusega kooskõlas või kui komitee ei esita oma arvamust, esitab komisjon viivitamata nõukogule ettepaneku võetavate meetmete kohta. Nõukogu teeb otsuse kvalifitseeritud häälteenamusega.

Kui nõukogu ei ole otsust teinud kolme kuu jooksul alates nõukogu poole pöördumisest, võtab komisjon ettepandud meetmed vastu, välja arvatud juhul, kui nõukogu on lihthäälteenamusega teinud otsuse kõnealuste meetmete vastu.

Artikkel 16

Juhuks, kui ei õnnestu teha otsust käesoleva direktiivi üksikasjalike rakenduseeskirjade kohta enne 1. jaanuari 1993, võib artiklis 15 sätestatud korras võtta kaheks aastaks vastu vajalikud üleminekumeetmed.

Artikkel 17

Nõukogu vaatab enne 1. jaanuari 1998 käesoleva direktiivi sätted komisjoni ettepaneku põhjal uuesti üle, pidades silmas saadud kogemusi.

Artikkel 18

Liikmesriigid jõustavad käesoleva direktiivi järgimiseks vajalikud õigusnormid hiljemalt 1. jaanuaril 1993. Liikmesriigid teatavad sellest komisjonile.

Kui liikmesriigid need normid võtavad, lisavad nad nendesse normidesse või nende normide ametliku avaldamise korral nende juurde viide käesolevale direktiivile. Sellise viitamise viisi näevad ette liikmesriigid.

Artikkel 19

Käesolev direktiiv on adresseeritud liikmesriikidele.

Brüssel, 22. juuli 1991

Nõukogu nimel

eesistuja

P. Dankert

[1] EÜT C 66, 11.3.1988, lk 2; EÜT C 282, 8.11.1989, lk 7 ja EÜT C 84, 2.4.1990, lk 56.

[2] EÜT C 96, 17.4.1989, lk 29 ja EÜT C 183, 15.7.1991.

[3] EÜT C 134, 24.5.1988, lk 31 ja EÜT C 332, 31.12.1990, lk 59.

[4] EÜT L 379, 31.12.1981, lk 1.

[5] EÜT L 282, 2.10.1989, lk 1.

[6] EÜT C 96 17.4.1989, lk 199.

[7] EÜT L 395, 30.12.1989, lk 13.

[8] EÜT L 373, 31.12.1990, lk 1.

[9] EÜT L 268, 24.9.1991, lk 1.

[10] EÜT L 8, 11.1.1990, lk 70.

[11] EÜT L 255, 18.10.1968, lk 23.

--------------------------------------------------

LISA

I PEATÜKK

NÕUDED TEHASLAEVADELE

I. Nõuded planeeringule ja seadmetele

1. Miinimumnõuded tehaslaevadele on järgmised:

a) kalatoodete pardale võtmiseks eraldatud vastuvõtuala, mis on jaotatud piisavalt suurteks taradeks või aedikuteks, et oleks võimalik järjestikulisi püügikordi üksteisest eristada. Vastuvõtuala ja selle teisaldatavad osad peavad olema kergesti puhastatavad. See peab olema planeeritud päikese või muude loodusjõudude ning kõikide mustus- või saasteallikate eest kaitstud viisil;

b) hügieeninormidele vastav süsteem kalatoodete toimetamiseks vastuvõtualalt tööalale;

c) tööalad, mis on piisavalt suured kalatoodete piisavates hügieenitingimustes ettevalmistamiseks ja töötlemiseks. Need peavad olema planeeritud ja korraldatud viisil, millega on välistatud toodete igasugune saastumine;

d) valmistoodete tarvis piisavalt suured ladustamisalad, mis on planeeritud nii, et neid on kerge puhastada. Kui pardal töötab jäätmete töötlemise seade, peab nende kõrvalsaaduste ladustamiseks olema ette nähtud eraldi trümm;

e) koht pakendimaterjali ladustamiseks, mis asub toodete ettevalmistamise ja töötlemise aladest eraldi;

f) eriseadmed jäätmete või inimtoiduks kõlbmatute kalatoodete juhtimiseks otse merre või vajaduse korral selleks otstarbeks eraldatud veekindlasse mahutisse. Kui jäätmeid ladustatakse ja töödeldakse pardal puhastamist silmas pidades, peavad selleks olema eraldi alad;

g) seadmed, mis tagavad joogivee varustuse nõukogu 15. juuli 1980. aasta direktiivis 80/778/EMÜ (inimtoiduks mõeldud vee kvaliteedi kohta) [1] määratletud tähenduses, või survestatud puhta merevee varustuse. Merevee sissevooluava peab asuma kohas, kus sissevoolavat vett ei saa mõjutada heitvee, jäätmete ja mootorijahutusvedeliku väljavooluavad;

h) asjakohane arv riietusruume, valamuid ja käimlaid; käimlad ei tohi avaneda otse aladele, kus kalatooteid valmistatakse ette, töödeldakse või ladustatakse. Valamute juures peavad olema hügieeninõuetele vastavad vahendid käte pesemiseks ja kuivatamiseks; valamute kraanid peavad olema kasutatavad ilma käte abita.

2. Kalatoodete ettevalmistamiseks, töötlemiseks või külmutamiseks/kiirkülmutamiseks kasutatavatel aladel peavad olema:

a) libisemiskindel põrand, mida on kerge puhastada ja desinfitseerida, ning mis tagab hõlpsa veeäravoolu. Püsiseadmetel peavad olema painduvad torud, mis on piisavalt avarad, et vältida kalajäätmetega ummistumist ja tagada vee vaba äravool;

b) kergesti puhastatavad seinad ja laed, eelkõige kohtades, kus on torud, ketid või elektriühendused;

c) hüdraulilised süsteemid peavad olema korraldatud ja kaitstud viisil, mille puhul on välistatud kalatooteid saastava õli leke;

d) piisav ventilatsioon ja vajaduse korral asjakohane aurueemaldusseade;

e) piisav valgustus;

f) vahendid tööriistade, seadmete ja inventari puhastamiseks;

g) käte puhastamise ja desinfitseerimise vahendid, ilma käte abita kasutatavad kraanid ja ühekordselt kasutatavad rätikud.

3. Seadmed ja tööriistad, nagu lõikepingid, mahutid, konveierid, rookimis- ja fileerimismasinad jne, peavad olema vastupidavad mereveest tingitud korrosioonile ning olema kergesti puhastatavad ja desinfitseeritavad ning hästi hooldatud.

4. Tehaslaevadel, millel kalatooteid külmutatakse, peab olema:

a) piisavalt võimas külmutusseade, et saavutada kiiresti käesoleva direktiivi piiritlustele vastav sisetemperatuur;

b) piisavalt võimsad külmutusseadmed, et hoida kalatooteid säilitustrümmides käesoleva direktiivi piiritlustele vastaval sisetemperatuuril. Säilitustrümmid peavad olema varustatud temperatuuri salvestava süsteemiga, mis on paigaldatud nii, et seda on kerge lugeda.

II. Kalatoodete pardal käitlemise ja ladustamise hügieeninõuded

1. Kvalifitseeritud isik tehaslaeva pardal peab vastutama hea kalatoodete tootmistava kohaldamise eest. Kõnealune isik on volitatud tagama käesoleva direktiivi sätete kohaldamist ning esitab inspektoritele pardal olevate kriitiliste punktide inspekteerimise ja kontrolli programmi, kõnealuse isiku kommentaare sisaldava registri ja taotluse korral ka temperatuurisalvestused.

2. Ruumide ja seadmete üldised hügieeninõuded on käesoleva lisa III peatüki II jao punktis A sätestatud tingimused.

3. Personali üldised hügieeninõuded on sätestatud käesoleva lisa III peatüki II jao punktis B.

4. Peade eemaldamine, rookimine ja fileerimine peab toimuma käesoleva lisa IV peatüki I jao punktides 2, 3 ja 4 sätestatud hügieenitingimustes.

5. Kalatooteid tuleb pardal töödelda käesoleva lisa IV peatüki III, IV ja V jaos sätestatud hügieenitingimustes.

6. Kalatooted tuleb pakkida ja pakendada käesoleva lisa VI peatükis sätestatud hügieenitingimustes.

7. Kalatooteid tuleb pardal ladustada käesoleva lisa VIII peatüki punktides 1 ja 2 sätestatud hügieenitingimustes.

II PEATÜKK

NÕUDED MAALE TOIMETAMISELE JA PÄRAST SEDA

1. Mahalaadimise ja maaletoimetamise seadmed peavad olema valmistatud kergesti puhastatavast ja desinfitseeritavast materjalist ning olema hoitud puhtana ja heas seisukorras.

2. Mahalaadimisel ja maaletoimetamisel tuleb vältida kalatoodete saastumist. Eelkõige tuleb tagada, et:

- mahalaadimine ja maale toimetamine toimuvad kiiresti,

- kalatooted paigutatakse asjatult viivitamata kaitstud keskkonda toote laadi põhjal nõutavale temperatuurile ning vajaduse korral jääga varustatud transpordivahendisse, ladustamisrajatisse või ettevõttesse,

- kalatoodete söödavate osade liigset vigastumist põhjustavad seadmed ja käitlusviisid ei ole lubatud.

3. Enampakkumis- või hulgimüügiturgude osad, kus kalatooteid müügiks esitletakse, peavad olema:

a) kaetud ja olema varustatud kergesti puhastatavate seintega;

b) varustatud kergesti pestava ja desinfitseeritava veekindla põrandakattega, mis on paigaldatud nii, et võimaldab vee äravoolu, ning kus on hügieeninõuetele vastav heitvee äravoolu süsteem;

c) varustatud sanitaarruumidega, milles on asjakohane arv valamuid ja veeklosette. Valamute juures on kätepuhastusvahendid ja ühekordselt kasutatavad käterätikud;

d) hästi valgustatud, et hõlbustada kalatoodete kontrolli, mis on ette nähtud käesoleva lisa V peatükiga;

e) kui neid kasutatakse kalatoodete esitlemiseks või ladustamiseks, ei tohi neid kasutada muudel otstarvetel; sõidukeid, mis tekitavad heitgaase, mis võivad rikkuda kalatoodete kvaliteeti, ei tohi turgudele lubada; soovimatuid loomi ei tohi turgudele lubada;

f) puhastatud regulaarselt ja vähemalt pärast igat müüki; kaste tuleb pärast igat müüki joogivee või puhta mereveega nii seest kui ka väljast puhastada ja loputada; kui see on nõutav, tuleb need desinfitseerida;

g) varustatud siltidega, mis keelavad suitsetamise, sülitamise, söömise ja joomise;

h) suletavad ja olema suletud, kui pädev asutus seda vajalikuks peab;

i) varustatud seadmetega piisava hulga vee võtmiseks; kõnealused seadmed vastavad käesoleva lisa III peatüki I jao punktis 7 sätestatud tingimustele;

j) varustatud spetsiaalsete vee- ja korrosioonikindlate mahutitega inimtoiduks kõlbmatute kalatoodete tarvis;

k) varustatud pädeva asutuse tarvis lukustatava ruumi ja kontrolli läbiviimiseks vajalike seadmetega, kui neil ei ole olenevalt müügiks esitletavast kogusest koha peal või vahetus läheduses oma ruume.

4. Kalatooted tuleb pärast maale toimetamist, või kui see on asjakohane, pärast esmamüüki kooskõlas käesoleva lisa VIII peatükis sätestatud tingimustega transportida viivitamata sihtkohta.

5. Kui punktis 4 sätestatud tingimusi ei täideta, peavad turgudel, kus kalatooteid ladustatakse enne müügiks esitlemist või pärast müüki ning transportimisel sihtkohta, olema piisavalt suur külmhooned, mis vastab käesoleva lisa III peatüki I jao punktis 3 sätestatud tingimustele. Sel juhul tuleb kalatooteid ladustada jää sulamise temperatuuril.

6. Käesoleva lisa III peatüki II jaos sätestatud üldisi hügieenitingimusi — välja arvatud punkti B punkti 1 alapunkt a — kohaldatakse mutatis mutandis turgudele, kus kalatooteid müügiks esitletakse või ladustatakse.

7. Hulgimüügiturgudele, kus kalatooteid esitletakse müügiks või ladustatakse, kehtivad käesoleva peatüki punktides 3 ja 5 ning käesoleva lisa III peatüki I jao punktides 4, 10 ja 11 sätestatud tingimused.

Käesoleva lisa III peatüki II jaos sätestatud üldisi hügieenitingimusi kohaldatakse hulgimüügiturgudele mutatis mutandis.

III PEATÜKK

MAISMAAL ASUVATE ETTEVÕTETE ÜLDTINGIMUSED

I. Ruumide ja seadmete üldised nõuded

Ettevõtetes on vähemalt järgmine:

1. piisava suurusega tööpiirkonnad, kus saaks töötada nõuetekohastes hügieenitingimustes. Tööpiirkondade planeering ja paigutus peab olema selline, et välistada toote saastamine ning eraldada üksteisest hoone puhtad ja saastunud osad;

2. piirkondades, kus käideldakse, valmistatakse ette ja töödeldakse tooteid, peavad olema:

a) veekindel kergesti puhastatav ja desinfitseeritav põrandakate, mis võimaldab vee äravoolu, või millel on vee eemaldamiseks vajalikud seadmed;

b) sileda pinnaga ja kergesti puhastatavad kulumis- ja veekindlad seinad;

c) kergesti puhastatavad laed või katusevooderdis;

d) kergesti puhastatavad kulumiskindlast materjalist uksed;

e) piisav ventilatsioon ja vajaduse korral head aurueemaldusseadmed;

f) piisav loomulik või kunstlik valgustus;

g) piisav hulk seadmeid käte puhastamiseks ja desinfitseerimiseks. Tööruumide ja käimlate kraanid peavad olema kasutatavad käte abita. Kõnealuste seadmete juures peavad olema ühekordselt kasutatavad käterätikud;

h) seadmete, varustuse ja tööriistade puhastamise vahendid;

3. külmhoonetes, kus kalatooteid ladustatakse:

- kohaldatakse punkti 2 alapunktide a, b, c, d ja f sätteid,

- vajaduse korral piisavalt võimas külmutusseade, et hoida tooted käesoleva direktiiviga ette nähtud temperatuuril;

4. piisav kaitse kahjurite, nagu putukad, närilised, linnud jne, eest;

5. kergesti puhastatavad ja desinfitseeritavad tööriistad ja seadmed, nagu korrosioonikindlast materjalist lõikelauad, mahutid, konveierid ja terariistad;

6. spetsiaalsed vee- ja korrosioonikindlad mahutid inimtoiduks kõlbmatute kalatoodete tarvis ning ruumid nende mahutite ladustamiseks, kui neid ei tühjendata iga tööpäeva lõpus;

7. seadmed piisavas koguses ja surve all joogiveega varustamiseks vastavalt direktiivis 80/778/EMÜ määratletud tähendusele, või puhta mereveega või asjakohases süsteemis puhastatud mereveega varustamiseks. Erandkorras on tehnilist vett siiski lubatud kasutada auru tekitamiseks, tuletõrje- ja külmutusseadmete jahutamiseks, tingimusel et selle torud on paigaldatud nii, et vett ei saa kasutada muudel eesmärkidel ning et see ei tekita toodete saastamisohtu. Tehnilise vee torud peavad olema selgelt eristatud joogivee või puhta merevee torudest;

8. hügieeninõuetele vastav heitvee äravoolu süsteem;

9. piisav arv riietusruume siledate, veekindlate ja pestavate seinte ja põrandatega ning valamute ja veeklosettidega. Veeklosetid tohi avaneda otse tööruumidesse. Valamute juures peavad olema kätepesuvahendid ning ühekordselt kasutatavad rätikud; valamute kraanid peavad olema kasutatavad ilma käte abita;

10. kui töödeldavate toodete kogus nõuab korrapärast või pidevat juuresviibimist, piisavalt varustatud lukustatav ruum, mida kasutavad üksnes kontrolliametnikud;

11. piisavad vahendid transpordivahendite puhastamiseks ja desinfitseerimiseks. Kõnealused vahendid ei ole siiski kohustuslikud, kui kehtib nõue, et transpordivahendeid puhastatakse ja desinfitseeritakse pädeva asutuse poolt ametlikult heakskiidetud rajatistes;

12. elusloomi, näiteks koorikloomi ja kalu, ladustavates ettevõtetes peab olema inventar, mis tagab parimad ellujäämistingimused vee korral, mille kvaliteet välistab kahjulike organismide või ainete edasikandumise loomadele.

II. Üldised hügieeninõuded

A. Ruumide ja seadmete üldised hügieeninõuded

1. Põrandad, seinad, vaheseinad, laed ja katusevooderdis ning kalatoodete töötlemiseks kasutatavad seadmed ja tööriistad tuleb hoida puhtana ja heas seisukorras nii, et need ei kujutaks endast toodete saastamise allikat.

2. Närilisi, putukaid ja muid kahjureid tuleb ruumides või seadmetes süstemaatiliselt hävitada; rodentitsiide, insektitsiide, desinfektsioonivahendeid ja muid tõenäoliselt toksilisi aineid tuleb hoida lukustatavates ruumides või kappides; nende kasutamine ei tohi kujutada endast toodete saastumise ohtu.

3. Tööpindu, -riistu ja seadmeid tuleb kasutada üksnes kalatoodete töötlemiseks. Pädeva asutuse loal võidakse neid siiski kasutada samal ajal või muudel aegadel muude toiduainete töötlemiseks.

4. Kasutada tuleb üksnes joogivett direktiivi 80/778/EMÜ tähenduses või puhast merevett. Erandjuhtudel on siiski lubatud kasutada tehnilist vett auru tekitamiseks ning tuletõrje- ja külmutusseadmete jahutamiseks, tingimusel et selle torud on paigaldatud nii, et vett ei saa kasutada muudel eesmärkidel ning et see ei tekita toodete saastamise ohtu.

5. Puhastusvahendid, desinfektsioonivahendid ja muud sarnased ained peavad olema pädeva asutuse poolt heakskiidetud; neid tuleb kasutada viisil, mis ei kahjusta seadmeid, varustust ja tooteid.

B. Personali üldised hügieeninõuded

1. Personalilt nõutakse täielikku puhtust. Eelkõige:

a) töötajad peavad kandma nõuetekohaseid ja puhtaid töörõivaid ning peakatteid, mis katavad täielikult juuksed. Käesolev nõue kehtib eelkõige isikute suhtes, kes käitlevad lahtisi kalatooteid;

b) töötajad, kelle ülesandeks on käidelda ja ette valmistada kalatooteid, peavad pesema käsi vähemalt iga kord, kui nad tööd jätkavad; kätel olevad haavad peavad olema kaetud veekindla plaastri või sidemega;

c) ruumides, kus töödeldakse ja ladustatakse kalatooteid, on keelatud suitsetada, sülitada, süüa ja juua.

2. Tööandja võtab kõik vajalikud meetmed, et takistada isikutel, kes võivad põhjustada kalatoodete saastumist, käidelda ja töödelda kalatooteid, kuni on kindel, et need isikud saavad tooteid käidelda ja töödelda ohutult.

Kõik kalatooteid töötlevad ja käitlevad isikud peavad tööle asumisel tõendama arstitõendiga, et neil ei ole selliseks tööks vastunäidustusi. Kõnealuste isikute meditsiinilist järelevalvet reguleeritakse asjaomases liikmesriigis kehtivate siseriiklike õigusaktidega või kolmanda riigi korral eritagatistega, mis on kindlaks määratud artiklis 15 sätestatud korras.

IV PEATÜKK

KALATOODETE KALDAL KÄITLEMISE ERITINGIMUSED

I. Nõuded värsketele toodetele

1. Kui jahutatud ja pakendamata tooteid ei väljastata, valmistata ette ega töödelda viivitamata pärast ettevõttesse saabumist, tuleb neid hoida ja esitleda jää all ettevõtte külmhoones. Jääd tuleb uuendada nii tihti kui see on vajalik; kasutatav soolane või mittesoolane jää tuleb valmistada joogiveest või puhtast mereveest ning seda tuleb hoida hügieenilistes tingimustes selleks mõeldud mahutites; kõnealused mahutid peavad olema puhtad ja heas seisukorras. Kinnispakendis värsked tooted tuleb jahutada jää või sarnaseid temperatuuritingimusi võimaldava mehaanilise külmutusseadme abil.

2. Kui neid toiminguid ei tehta pardal, tuleb peade eemaldamine ja rookimine viia läbi hügieeniliselt. Pärast neid toiminguid tuleb tooted viivitamata joogivee või puhta mereveega põhjalikult pesta.

3. Fileerimine ja viilustamine peab toimuma selliselt, et on välistatud fileede ja viilude saastumine või riknemine, ning kohas, mida ei kasutata peade eemaldamiseks ja rookimiseks. Fileed ja viilud ei tohi jääda töölaudadele kauemaks, kui see on nende ettevalmistamiseks vajalik. Värskena müüdavad fileed ja viilud tuleb ettevalmistamise järel külmutada nii kiiresti kui võimalik.

4. Sisikond ja osad, mis võivad kujutada endast ohtu inimtervisele, tuleb eraldada ja eemaldada inimtoiduks mõeldud toodete juurest.

5. Värskete kalatoodete väljastamiseks ja ladustamiseks kasutatavad mahutid peavad olema konstrueeritud viisil, mis tagab nende kaitstuse saastumise eest ja nende säilimise piisavates hügieenitingimustes, ning eelkõige peavad need tagama sulamisvee nõuetekohase äravoolu.

6. Kui jäätmete pidevaks kõrvaldamiseks ei ole spetsiaalseid seadmeid, tuleb jäätmed paigutada lekkekindlatesse kaetud mahutitesse, mida on kerge puhastada ja desinfitseerida. Jäätmetel ei tohi lasta koguneda tööpiirkondadesse. Jäätmeid tuleb kõrvaldada pidevalt või niipea, kui mahutid on täidetud, ja vähemalt iga tööpäeva lõpus mahutitesse või käesoleva lisa III peatüki I jao punktis 6 viidatud ruumidesse. Jäätmete tarvis eraldatud mahutid ja/või ruumid tuleb alati pärast kasutamist põhjalikult puhastada ja vajaduse korral desinfitseerida. Seal ladustatavad jäätmed ei tohi kujutada endast ettevõtte või selle ümbruse saastumise ohtu.

II. Nõuded külmutatud toodetele

1. Ettevõtetes peavad olema:

a) piisavalt võimsad külmutusseadmed, et alandada kiiresti temperatuuri saavutamaks kiiresti käesoleva direktiiviga ette nähtud toote temperatuuri;

b) piisavalt võimsad külmutusseadmed, et hoida tooteid laoruumis temperatuuril, mis ei ületa käesoleva direktiiviga ette nähtud sisetemperatuure, olenemata ümbritseva õhu temperatuurist.

Selliste toodete külmutusviisi ja käitlemisega seotud tehnilistel põhjustel võidakse soolvees külmutatud ja konserveerimiseks mõeldud tervikliku kala korral lubada siiski ka käesoleva direktiiviga ette nähtud temperatuuridest kõrgemaid temperatuure, kuigi need ei tohi ületada —9 oC.

2. Külmutatud või kiirkülmutatud värsked tooted peavad vastama käesoleva peatüki I jao nõuetele.

3. Laoruumid peavad olema varustatud temperatuuri salvestava seadmega kohas, kus seda on kerge lugeda. Temperatuuriandur peab asuma külma tekitajast võimalikult kaugel, s.o kohas, kus laoruumi temperatuur on kõige kõrgem.

Temperatuuritabelid peavad olema järelevalve teostajale kontrollimiseks saadaval vähemalt aja jooksul, mil tooteid ladustatakse.

III. Nõuded toodete sulatamisele

Sulatamistoiminguid tegevad ettevõtted peavad järgima järgmisi nõudeid:

1. kalatooteid tuleb sulatada hügieenilistes tingimustes; tuleb vältida nende saastumist ja tagada sulamisvee piisav äravool.

Sulatamisel ei tohi toodete temperatuur liigselt tõusta;

2. pärast sulatamist tuleb kalatooteid käidelda kooskõlas käesoleva direktiivi nõuetega. Kui tooteid valmistatakse ette või töödeldakse, tuleb seda teha viivitamata. Kui tooted viiakse otse turule, tuleb pakendile selgelt märkida üksikasjad, nagu seda on kala sulatatud olek, kooskõlas nõukogu 18. detsembri 1978. aasta direktiivi 79/112/EMÜ (toiduainete märgistust, esitlust ja reklaami käsitlevate liikmesriikide õigusaktide ühtlustamise kohta) artikli 5 lõikega 3. [2]

IV. Nõuded töödeldud toodetele

1. Töötlemiseks kasutatavad värsked, külmutatud ja sulatatud tooted peavad vastama käesoleva peatüki I või II jao nõuetele.

2. Kui tooteid töödeldakse patogeensete mikroorganismide arengu pärssimiseks, või kui see on oluline tegur toote konserveerimisel, peab töötlus olema kehtivate seaduste alusel teaduslikult heakskiidetud, või direktiivi 91/492/EMÜ I peatüki I jao punktides b ja c osutatud ülekandmata ja puhastamata toodete töötluse puhul käesoleva direktiivi artiklis 15 sätestatud korras heakskiidetud nelja kuu jooksul liikmesriigi taotluse saamisest.

Ettevõtte eest vastutav isik peab pidama tehtud töötluse kohta registrit. Olenevalt töötluse laadist tuleb kuumutusaega ja -temperatuuri, soolasisaldust, pH taset, veesisaldust jms jälgida ja kontrollida. Dokumente tuleb säilitada vähemalt toodete arvatava kõlblikkusaja jooksul ja need peavad olema pädevale asutusele kättesaadavad.

3. Kui tooteid konserveeritakse piiratud ajaks soolamise, suitsutamise, kuivatamise või marineerimise teel, tuleb asjakohased säilitustingimused märkida selgelt pakendile kooskõlas direktiiviga 79/112/EMÜ.

Lisaks sellele tuleb täita järgmisi tingimusi.

4. Konserveerimine

Kalatoodete korral, mis kuuluvad steriliseerimisele hermeetiliselt suletud mahutites:

a) konservikarpide ettevalmistamiseks kasutatav vesi peab olema joogivesi;

b) kuumutamiseks kasutatav toiming peab olema asjakohane, võttes arvesse põhikriteeriume, nagu kuumutusaeg, temperatuur, täitmine, mahutite mõõtmed jms, mille kohta tuleb täita asjakohased dokumendid; kuumutamine peab võimaldama patogeensete mikroorganismide ja nende spooride hävitamist või eluvõimetuks muutmist. Kuumutusseadmetel peavad olema seadeldised, mille abil on võimalik kontrollida, kas mahutid on tegelikult läbinud asjakohase kuumutamise. Mahutite jahutamiseks pärast kuumutamist tuleb kasutada joogivett, ilma et see piiraks vastavalt heale tehnoloogilisele tavale tarvitatavate keemiliste lisandite kasutamist seadmete ja mahutite korrosiooni pärssimiseks;

c) tootja peab tegema edasist pistelist kontrolli, tagamaks et töödeldud tooted on läbinud asjakohase kuumutamise, nimelt:

- inkubatsioonitestid: inkubatsioon peab leidma aset temperatuuril 37 oC seitsme päeva jooksul või temperatuuril 35 oC kümne päeva jooksul või muus samaväärses aja ja temperatuuri vahekorras,

- mahutite ja nende sisu mikrobioloogiline läbivaatus ettevõtte laboris või mõnes muus heakskiidetud laboris;

d) toodangu hulgast tuleb võtta iga päev proove ette kindlaks määratud vahemike tagant, et tagada hermeetilise sulgemise tõhusus. Konservikarpide liitekohtade ristlõike läbivaatamiseks peavad olema saadaval asjakohased seadmed;

e) kontrollitakse, et mahutid ei oleks vigastatud;

f) kõikidele mahutitele, mis on läbinud kuumutamise praktiliselt samades tingimustes, tuleb kanda partii identifitseerimismärgistus vastavalt nõukogu 14. juuni 1989. aasta direktiivile 89/396/EMÜ toidukaubapartiide tähistamise ja märgistamise kohta. [3]

5. Suitsutamine

Suitsutada tuleb eraldi ruumides või vajaduse korral ventilatsioonisüsteemiga varustatud kohas, et takistada põlemisel tekkivat suitsu ja kuumust mõjutamast muid ruume ja kohti, kus valmistatakse ette, töödeldakse või ladustatakse kalatooteid.

a) Kala suitsutamiseks vajaliku suitsu tekitamiseks kasutatavaid materjale tuleb säilitada eemal suitsutamise kohast ja kasutada viisil, mis ei saasta tooteid.

b) Keelata tuleb värvitud, lakitud, liimitud või keemiliselt töödeldud puidu põletamine suitsu tekitamiseks.

c) Pärast suitsutamist tuleb tooted kiiresti jahutada temperatuurini, mis on nõutav nende säilitamiseks enne pakendamist.

6. Soolamine

a) Soolamistoimingud peavad leidma aset eraldi ruumides ja piisavalt kaugel ruumidest, kus tehakse muid toiminguid.

b) Kalatoodete töötlemiseks kasutatav sool peab olema puhas ning seda tuleb ladustada saastumist välistaval viisil. Soola ei tohi taaskasutada.

c) Kõik soolamiseks või soolveega soolamiseks kasutatavad mahutid peavad olema valmistatud nii, et saastumine on soolamise ajal välistatud.

d) Soolamiseks või soolveega soolamiseks kasutatavad mahutid või alad tuleb enne kasutamist puhastada.

7. Keedetud koorikloomadest ja limustest valmistatud tooted

Koorikloomi ja limuseid tuleb keeta järgmiselt:

a) mis tahes keetmisele peab järgnema kiire jahutamine. Selleks kasutatav vesi peab olema joogivesi või puhas merevesi. Kui ei kasutata muid säilitamismeetodeid, peab jahutamine kestma seni, kui saavutatakse jää sulamise temperatuurile lähenev temperatuur;

b) kestasid või koorikuid tuleb eemaldada hügieenilistes tingimustes, vältides toote saastumist. Kui neid toiminguid tehakse käsitsi, peavad töötajad pöörama erilist tähelepanu käte pesemisele ning tööpindade põhjalikule puhastamisele. Kui kasutatakse masinaid, tuleb neid sageli puhastada ning iga tööpäeva lõpus desinfitseerida.

Pärast kestade või koorikute eemaldamist tuleb keedetud tooted viivitamata külmutada või hoida jahutatuna temperatuuril, mis välistab patogeenide kasvu, ning ladustada asjakohastes ruumides;

c) iga tootja peab tegema oma toodangu suhtes korrapärast mikrobioloogilist kontrolli, järgides kooskõlas käesoleva lisa V peatüki punktiga 4 kindlaks määrata tulevaid standardeid.

8. Kalamass

Kalaliha mehaaniline hakkimine peab toimuma järgmistel tingimustel:

a) roogitud kala tuleb pärast fileerimist mehaaniliselt töödelda ilma liigselt viivitamata, kasutades sisikonnast puhastatud toorainet. Kui selleks kasutatakse terviklikke kalu, tuleb need eelnevalt rookida ja pesta;

b) seadmeid tuleb puhastada sageli ja vähemalt iga kahe tunni tagant;

c) kalamass tuleb pärast saavutamist võimalikult kiiresti külmutada või lisada külmutamiseks või stabiliseerivaks töötlemiseks mõeldud toodetele.

V. Parasiite käsitlevad tingimused

1. Tootmise ajal ja enne inimtoiduks väljastamist kuuluvad kalad ja kalatooted visuaalsele inspekteerimisele, et tuvastada ja eemaldada kõik nähtavad parasiidid.

Kalu või kalade osi, mille korral on parasiitide esinemine ilmne, ning mis eemaldatakse, ei tohi inimtoiduks turule viia.

Üksikasjalikud normid selle inspektsiooni tarvis võetakse vastu käesoleva direktiivi artiklis 15 sätestatud korras komisjoni enne 1. oktoobrit 1992 esitada tuleva ettepaneku põhjal.

2. Punktis 3 osutatud kalu ja kalatooteid, mida tarbitakse olemasoleval kujul, tuleb lisaks sellele vähemalt 24 tunni jooksul külmutada temperatuuril, mis ei ületa toote üheski osas –20 oC. Sellisele külmutamisele kuuluvad tooted peavad olema toored või valmistooted.

3. Kalad ja tooted, millele kehtivad punkti 2 tingimused, on järgmised:

a) toorena või peaaegu toorena tarbitavad kalad, näiteks toores heeringas "maatje";

b) järgmised liigid, kui need ei pea läbima külmsuitsutamist, mille kestel kala sisetemperatuur ei ületa 60 oC:

- heeringas,

- makrell,

- kilu,

- (looduslik) Atlandi või Vaikse ookeani lõhe;

c) marineeritud ja/või soolatud heeringas, kui see toiming on ümarusside vastsete hävitamiseks ebapiisav.

Käesolevat nimekirja võidakse muuta käesoleva direktiivi artiklis 15 sätestatud korras, pidades silmas teaduslikke andmeid. Samas korras sätestatakse kriteeriumid, mis võimaldavad määratleda ümarusside hävitamiseks piisavateks või ebapiisavateks peetavaid toiminguid.

4. Tootjad peavad tagama, et punktis 3 loetletud kalu ja kalatooteid või nende tootmisel kasutatavad toorainet töödeldakse enne tarbimiseks väljastamist vastavalt punktile 2.

5. Punktis 3 loetletud kalatoodetega peab olema turustamisel kaasas tootja dokument, milles on näidatud läbitud töötluse tüüp.

V PEATÜKK

TOOTMISTINGIMUSTE VETERINAARKONTROLL JA JÄRELEVALVE

I. Üldine järelevalve

Pädevad asutused peavad ette nägema kontrolli ja järelevalve, et teha kindlaks, kas käesolevas direktiivis sätestatud nõudeid järgitakse.

Kõnealune kontroll ja järelevalve hõlmab eelkõige:

1. kontrolli kalalaevadel; seda võib teha sadamas;

2. maaletoimetamise ja esmamüügi tingimuste kontrolli;

3. ettevõtete korrapärast inspektsiooni eelkõige selleks, et kontrollida:

a) kas heakskiidu saamise tingimusi jätkuvalt täidetakse;

b) kas kalatooteid käideldakse õigesti;

c) ruumide, rajatiste ja tööriistade puhtust ning personali hügieeni;

d) kas identifitseerimismärgistusi kantakse toodetele õigesti;

4. enampakkumis- ja hulgimüügiturgude inspektsiooni;

5. ladustamis- ja transporditingimuste kontrolli.

II. Spetsiaalne kontroll

1. Organoleptiline kontroll

Iga kalatoodete partii tuleb maaletoimetamisel ja enne esmamüüki esitada pädeva asutuse inspektsiooni tarvis, et kontrollida, kas tooted on inimtoiduks kõlblikud; ilma et see piiraks nõukogu 19. jaanuari 1976. aasta määrusega (EMÜ) nr 103/76 (millega sätestatakse teatavate värskete ja külmutatud kalade ühised turustusnormid) [4] ette nähtud erandite kohaldamist. See inspektsioon hõlmab proovivõtmise teel tehtavat organoleptilist kontrolli.

Kalatooteid, mis vastavad värskuskriteeriumide osas määruse (EMÜ) nr 3796/81 artiklis 2 juba sätestatud ühistele turustusnormidele, peetakse käesoleva direktiivi sätete järgimiseks vajalikele organoleptilistele nõuetele vastavateks.

Komisjon võib vajaduse korral sätestada käesoleva direktiivi artiklis 15 osutatud korras konkreetsed kalatoodete organoleptilised nõuded, mida ei ole määruse (EMÜ) nr 3796/81 alusel ühtlustatud.

Organoleptilist läbivaatust tuleb pärast kalatoodete esmamüüki korrata, kui leitakse, et käesoleva direktiivi nõudeid ei ole järgitud, või kui seda peetakse vajalikuks. Pärast esmamüüki peavad kalatooted vastama vähemalt eespool osutatud määruses sätestatud värskuse miinimumnõuetele.

Kui organoleptilisel läbivaatusel ilmneb, et kalatooted on inimtoiduks kõlbmatud, tuleb võtta meetmed nende turult kõrvaldamiseks ja denatureerimiseks viisil, mis välistab nende taaskasutamise inimtoiduks.

Kui organoleptilisel läbivaatusel tekib mis tahes kahtlus kalatoodete värskuse suhtes, võib teostada keemilist kontrolli või mikrobioloogilisi analüüse.

2. Parasiitide kontroll

Enne inimtoiduks väljastamist tuleb teostada kalade ja kalatoodete visuaalne kontroll, mille käigus võetakse proove nähtavate parasiitide tuvastamiseks.

Inimtoiduks ei tohi turustada kalu või kalade osi, mis on ilmselt parasiitidega nakatunud.

Üksikasjalikud eeskirjad sellise kontrolli suhtes kehtestatakse artiklis 15 sätestatud korras.

3. Keemiline kontroll

A. Tuleb võtta proove ja suunata neid laboratoorsele analüüsile järgmiste parameetrite kontrollimiseks:

a) Lenduvate lämmastikaluste koguhulk ja trimetüülamiin-lämmastik.

Nende parameetrite tasemed tuleb piiritleda iga liikide kategooria korral käesoleva direktiivi artiklis 15 sätestatud korras.

b) Histamiin

Iga partii hulgast tuleb võtta üheksa proovi. Need peavad vastama järgmistele nõuetele:

- keskmine väärtus ei tohi ületada 100 ppm;

- kahe proovi väärtus võib ületada 100 ppm, kuid peab olema alla 200 ppm;

- ühegi proovi väärtus ei tohi ületada 200 ppm.

Neid piirväärtusi kohaldatakse üksnes järgmistest perekondadest pärit kalaliikide suhtes: Scombridae ja Clupeidae. Nendesse perekondadesse kuuluvatel kaladel, mis on läbinud ensüümide valmimise töötluse soolvees, võivad siiski olla kõrgemad histamiinitasemed, kuid need ei tohi ületada piirväärtust rohkem kui kaks korda. Läbivaatusi tuleb teha kooskõlas tõestatud ja teaduslikult heakskiidetud meetoditega nagu kõrgetasemeline vedelkromatograafia.

B. Veekeskkonnas esinevad saasteained

Kalatoodete söödavad osad ei tohi sisaldada veekeskkonnas esinevaid saasteaineid, nagu rasked metallid ja orgaaniliselt klooritud ained, tasemel, mille korral arvestuslik annus ületab päeva või nädala inimesele lubatud normi, ilma et see piiraks vee kaitset ja käitlemist ja eelkõige veekeskkonna saastamist käsitlevate ühenduse normide kohaldamist.

Liikmesriigid peavad sisse seadma järelevalvesüsteemi, et kontrollida kalatoodete saastatuse taset.

C. Käesoleva direktiivi artiklis 15 sätestatud korras langetatakse hiljemalt 31. detsembril 1992 otsus järgmise suhtes:

a) keemiliste parameetrite kontrollimiseks kasutada tulevad analüüsimeetodid ning samuti ka proovivõtmiskavad;

b) keemiliste parameetrite aktsepteeritavad tasemed.

4. Mikrobioloogiline analüüs

Kui on vaja kaitsta tervishoidu, võidakse käesoleva direktiivi artiklis 15 sätestatud korras sätestada mikrobioloogilised kriteeriumid, kaasa arvatud proovivõtmiskavad ja analüüsimeetodid. Selleks esitab komisjon asjakohased ettepanekud meetmete kohta hiljemalt 1. oktoobril 1992.

VI PEATÜKK

PAKENDAMINE

1. Pakendada tuleb rahuldavates hügieenitingimustes, et välistada kalatoodete saastumine.

2. Pakendimaterjalid ja kalatoodetega kokku puutuda võivad tooted peavad vastama kõikidele hügieeninormidele, ja eelkõige:

- ei tohi rikkuda kalatoodete organoleptilisi omadusi,

- ei tohi kalatoodetele kanda inimese tervisele kahjulikke aineid,

- peavad olema kalatoodete kaitseks piisavalt tugevad.

3. Pakendimaterjale ei tohi taaskasutada, välja arvatud teatavad siledast vee- ja korrosioonikindlast materjalist valmistatud kergesti puhastatavad ja desinfitseeritavad mahutid, mida võidakse pärast puhastamist ja desinfitseerimist taaskasutada. Jää all hoitavate kalatoodete pakendamiseks kasutatavad pakendimaterjalid peavad võimaldama sulamisvee piisava äravoolu.

4. Kasutamata pakendimaterjale tuleb ladustada ruumides, mis asuvad eemal tootmisalast, ning kaitsta tolmu ja saastumise eest.

VII PEATÜKK

IDENTIFITSEERIMISMÄRGISTUS

Inspektsiooni eesmärgil peab olema võimalik etikettide või saatedokumentide abil tuvastada kalatoodete kaubasaadetised väljastanud ettevõtte, ilma et see piiraks direktiivis 79/112/EMÜ sätestatud nõuete kohaldamist. Selleks peab pakendil või saatedokumendil olema järgmine teave:

- väljastajariik,

- ettevõtte identifitseerimine ametliku heakskiidunumbri abil või enampakkumis- või hulgimüügiturgude eraldi registreerimise korral, nagu on ette nähtud käesoleva direktiivi artikli 7 lõike 1 kolmanda lõiguga, enampakkumis- või hulgimüügituru registreerimisnumbri abil.

VIII PEATÜKK

LADUSTAMINE JA TRANSPORT

1. Ladustamisel ja transportimisel tuleb kalatooteid hoida käesoleva direktiiviga ette nähtud temperatuuridel, ja eelkõige:

- värskeid või sulatatud tooteid ning keedetud ja jahutatud koorikloomadest ja limustest saadud tooteid tuleb hoida jää sulamise temperatuuril,

- külmutatud kalatooteid, välja arvatud konserveeritud toidu valmistamiseks mõeldud soolvees külmutatud kalad, tuleb hoida ühtlasel temperatuuril –18 oC või vähem kõikides toote osades, võimalike kõikumistega transportimisel kuni 3 oC ulatuses,

- vajaduse korral tuleb töödeldud tooteid hoida tootja poolt piiritletud temperatuuridel, kui see on kindlaks määratud käesoleva direktiivi artiklis 15 sätestatud korras.

2. Kui külmutatud tooteid transporditakse külmhoonest heakskiidetud ettevõttesse, et neid seal ettevalmistamise ja/või töötlemise eesmärgil sulatada, ning kui vahemaa on lühike ja ei ületa 50 km, või kui transpordi kestus ei ületa ühte tundi, võib pädev asutus lubada erandeid punkti 1 teises taandes sätestatud tingimustest.

3. Tooteid ei tohi ladustada ega transportida koos muude toodetega, mis võivad neid saastata või mõjutada nende hügieeni, välja arvatud juhul, kui need on pakitud rahuldavat kaitset võimaldaval viisil.

4. Kalatoodete transpordiks kasutatavad sõidukid peavad olema konstrueeritud ja varustatud selliselt, et kogu transpordi ajal on võimalik säilitada käesoleva direktiiviga ette nähtud temperatuur. Kui toodete jahutamiseks kasutatakse jääd, peab olema tagatud jää sulamisel tekkiva vee piisav äravool, et see ei satuks kokkupuutesse toodetega. Transpordivahendi sisepinnad peavad olema viimistletud nii, et need ei kahjustaks kalatooteid. Sisepinnad peavad olema siledad ning kergesti puhastatavad ja desinfitseeritavad.

5. Kalatoodete tarvis kasutatavaid transpordivahendeid ei tohi kasutada muude toodete transportimiseks, mis võivad kalatooteid rikkuda või saastata, välja arvatud juhul, kui kalatoodete saastumine on transpordivahendi põhjaliku puhastamise ja desinfitseerimise tulemusel välistatud.

6. Kalatooteid ei tohi transportida sõidukis või mahutis, mis ei ole puhas, või mida oleks pidanud desinfitseerima.

7. Elusana turustatavate kalatoodete transpordi tingimused ei tohi tooteid kahjustada.

IX PEATÜKK

I LISA PUNKTID, MILLE SUHTES VÕIDAKSE LUBADA ERANDEID, JA ERANDITE KORRAL KOHALDATAVAD VÕIMALIKUD TINGIMUSED

Viide: lisa I peatüki I osa

1. Punkti 1 alapunkt a

tingimusel, et tooted on kaitstud päikese ja muude loodusjõudude ning kõikide mustuse- ja saasteallikate eest.

2. Punkti 1 alapunkt c

tingimusel, et toodete mis tahes saastumine on välistatud.

3. Punkti 1 alapunkti d esimene lause

tingimusel, et pardal ladustatakse valmistooteid nõutaval temperatuuril.

4. Punkti 1 alapunkti g viimane lause

tingimusel, et tooteid ei ole võimalik saastata heitvee, jäätmete või mootori jahutusvedelikuga.

5. Punkti 1 alapunkt h

tingimusel, et kalatooteid käitlev personal saab pärast käimla kasutamist käsi pesta.

6. Punkti 2 alapunkt a

tingimusel, et põrandaid puhastatakse ja desinfitseeritakse korralikult.

7. Punkti 2 alapunktid b, c ja d

8. Punkti 2 alapunkt g kraanide ja rätikute kohta

9. Punkt 3

tingimusel, et seadmed ja tööriistad on hästi hooldatud.

Viide: lisa II peatükk

10. Punkti 3 alapunkt a

tingimusel, et seinad hoitakse puhtad.

11. Punkti 3 alapunkt b

tingimusel, et põrandakate hoitakse puhtana pärast igat müüki.

12. Punkti 3 alapunkti c esimene lause

13. Punkti 3 alapunkt e: heitgaase tekitavad sõidukid

tingimusel, et heitgaasidega saastunud tooted kõrvaldatakse turult.

14. Punkti 3 alapunkt j

tingimusel, et inimtoiduks kõlbmatud tooted ei saa kalatooteid saastata ega nendega seguneda.

15. Punkti 3 alapunkt k

16. Punkt 7

kuivõrd see viitab sama peatüki punktile 3 ja III peatüki I jao punktile 10.

Viide: lisa III peatüki I osa

17. Punkt 1

tingimusel, et tooraine ja jäätmed ei saa saastata valmistooteid.

18. Punkti 2 alapunkt a

tingimusel, et põrandakatet puhastatakse ja desinfitseeritakse asjakohaselt.

19. Punkti 2 alapunkt b

tingimusel, et seinad hoitakse puhtana.

20. Punkti 2 alapunkt c

tingimusel, et lagi ei ole saasteallikas.

21. Punkti 2 alapunkt d

22. Punkti 2 alapunkt e

tingimusel, et aur ei saa tooteid rikkuda ega saastata.

23. Punkti 2 alapunkt g

tingimusel, et personalil on võimalus pesta käsi.

24. Punkt 3

25. Punkt 5

kuivõrd see on seotud korrosioonikindlate materjalidega, tingimusel et tööriistu ja tööseadmeid hoitakse puhtana.

26. Punkt 6

tingimusel, et tooteid ei saa saastata jäätmed ega nende lekked.

27. Punkt 10

Viide: lisa IV peatükk

28. I osa punkt 1

nõude suhtes toodetele, mida hoitakse ettevõtte külmhoonesse paigutamiseks, tingimusel et jääd uuendatakse nii tihti, kui see on vajalik, aja jooksul, mis ei ületa 12 tundi, või et võidakse kasutada ettevõttele kuuluvat lähedalasuvat külmhoonet.

29. I osa punkt 6

nõude suhtes jäätmetele, mis paigutatakse lekkekindlatesse kaetud mahutitesse, tingimusel et tooteid ei saa saastata jäätmed ega nende lekked.

30. IV osa punkti 5 esimene lõik

tingimusel, et võetakse kõik kaitsemeetmed ettevalmistatavate või ladustatavate kalatoodete kaitseks suitsu mõjutuste eest.

31. IV osa punkti 6 alapunkt a

tingimusel, et ettevalmistatavaid või ladustatavaid kalatooteid ei mõjuta soolamistoimingud.

[1] EÜT L 229, 30.9.1980, lk 11. Direktiivi on viimati muudetud 1985. aasta ühinemisaktiga (EÜT L 302, 15.11.1985, lk 218).

[2] EÜT L 33, 8.2.1979, lk 1. Direktiivi on viimati muudetud direktiiviga 91/72/EMÜ (EÜT L 42, 16.1.1991, lk 22).

[3] EÜT L 186, 30.6.1989, lk 21.

[4] EÜT L 20, 28.1.1976, lk 29. Määrust on viimati muudetud määrusega (EMÜ) nr 33/89 (EÜT L 5, 7.1.1989, lk 18).

--------------------------------------------------